DA Den Europæiske Unions Tidende CE 84/297

(2004/C 84 E/0344)

SKRIFTLIG FORESPØRGSEL E-0035/04

af Erik Meijer (GUE/NGL) til Kommissionen

(20. januar 2004)

Om: Manglende offentlighed i forbindelse med disponible oplysninger om utilstrækkelig sikkerhed i luftfartsselskaber af kommercielle årsager

1. Fra hvornår og på hvilken måde var det kendt uden for Schweiz, at dette land på grund af utilstrækkelig sikkerhed havde forbudt det egyptiske luftfartsselskab »Flash Airlines«, der ejede det fly, der den 3. januar 2004 styrtede ned i Det Røde hav med franske passagerer, at overflyve schweizisk territorium og at lande i Schweiz?

2. Hvordan udveksles og offentliggøres sådanne oplysninger om luftfartsselskabers sikkerhed, som medlemsstaternes institutioner får kendskab til, i Den Europæiske Union og i Det Europæiske Økonomiske Område?

3. Hvad kan de enkelte EU-medlemsstater eller Unionen foretage sig på baggrund af sådanne oplysninger for at hindre usikre fly i at overflyve og i at lande?

4. Hemmeligholder Den Europæiske Civile Luftfartskonference (ECAC) af kommercielle årsager oplysninger om sikkerhedskontroller samt navnene på de usikre luftfartsselskaber for forbrugerne og offentligheden?

5. Finder Kommissionen det acceptabelt, at flypassagerer ved bookning af en rejse ikke råder over oplysninger, som gør, at de kan afveje den muligvis meget gunstige pris op imod faren for deres liv?

6. Hvorledes hindres det fra nu af, at passagerer på ny benytter farlige luftfartsselskaber eller at farlige luftfartsselskaber lander og optager passagerer i de EU-medlemsstater, der har de mindst strenge bestemmelser?

Svar afgivet på Kommissionens vegne af Loyola de Palacio

(9. marts 2004)

Ifølge Kommissionens oplysninger underrettede de schweiziske myndigheder den 15. oktober 2002 de Fælles Luftfartsmyndigheder (JAA) om, at de havde forbudt luftfartsselskabet »Flash Airlines« at overflyve schweizisk territorium. De Fælles Luftfartsmyndigheder (JAA) vedligeholder på vegne af Den europæiske civile luftfartskonference (ECAC) databanken Safety Assessment of Foreign Aircraft (SAFA) (sikkerhedsvurdering af udenlandske fly), hvori tilsynsrapporterne fra de 38 medlemsstater i ECAC opbevares. Den 16. oktober 2002 underrettede de Fælles Luftfartsmyndigheder (JAA) de nationale koordinatorer af databanken SAFA om de schweiziske myndigheders beslutning og opfordrede dem samtidig til at tage hensyn til dette i deres eget inspektionsprogram.

Indtil ikrafttrædelsen af Europa-Parlamentets og Rådets direktiv om sikkerhed forbundet med tredjelandes luftfartøjer, der benytter Fællesskabets lufthavne, deltager medlemsstaterne i programmet SAFA. Oplysningerne i databanken er ikke offentligt tilgængelige.

Indtil det nævnte direktiv træder i kraft, er det den enkelte medlemsstat, der på grundlag af de foreliggende oplysninger skal give tilladelse til anvendelse af sit luftrum.

Programmet SAFA fra ECAC er et teknisk program med forebyggende formål, og det indeholder ikke detaljerede oplysninger om den kontrol, som de deltagende stater har foretaget.

Kommissionen har allerede indledt konsultationer med henblik på at skabe en større åbenhed i forbindelse med identificering af luftfartsselskaber, og formålet er snarest at foreslå foranstaltninger under hensyntagen til de utilstrækkeligheder, der konstateredes i forbindelse med flyulykken den 3. januar 2004.

Kommissionen henviser det ærede medlem til det svar, der er afgivet på den skriftlige forespørgsel P-0158/04 af Brice Hortefeux (1), og som forklarer bestemmelserne i det direktiv, som som skulle gøre det muligt at afhjælpe svagheder ved den nuværende kontrol af fly fra tredjelande, herunder især med hensyn til information af offentligheden. Direktivet gør det ligeledes muligt at sikre en mere stringent overholdelse af de strengeste normer.

(1) EUT C 78 E af 27.3.2004.